b'\n_START_ARTICLE_\nFiat 128\n_START_PARAGRAPH_\nFiat 128 je bil \xc5\xa1tirivratni osebni avtomobil ni\xc5\xbejega srednjega razreda. Javnosti je bil predstavljen leta 1969, leto kasneje pa je postal evropski avto leta. Posebnosti vozila so bile pre\xc4\x8dno postavljen motor, menjalnik z neenako polgredjo in pogon na sprednja kolesa. To je pomenilo prihranek pri prostoru; motorni prostor je bil manj\xc5\xa1i, ve\xc4\x8dja pa odprtina za noge potnikov. V zadnjem delu na tleh ni bilo velike izbokline za kardan, kar je izbolj\xc5\xa1alo udobje tudi na zadnji klopi. Taka postavitev je pomenila tudi cenej\xc5\xa1o proizvodnjo, zmanj\xc5\xa1ane pa so bile izgube pri prenosu in porabi goriva. Vozilo je bilo zaradi tehnolo\xc5\xa1kih izbolj\xc5\xa1av na spolzkem cesti\xc5\xa1\xc4\x8du bolj stabilno.\n_START_SECTION_\nZastava 128\n_START_PARAGRAPH_\nOdlo\xc4\x8ditev o selitvi proizvodnje je bila logi\xc4\x8dna, saj so v Zastavi \xc5\xbee izdelovali model 101, ki je imel veliko sestavnih delov identi\xc4\x8dnih kot model 128. 16. maja 1980 je bilo v Kragujevcu izdelano prvo vozilo, ki so ga poimenovali Zastava 128. Sprva so vgrajevali klasi\xc4\x8dni 1116 cm\xc2\xb3 motor s 55 KM, kasneje pa tudi 1300 cm\xc2\xb3 motorje s 65 KM. Leta 1987 so model prenovili - namesto bo\xc4\x8dne letvice je dobil gumijasto obrobo na spodnjem delu vozila, \xc4\x8drne kljuke vrat ter spremenjeno armaturno plo\xc5\xa1\xc4\x8do. Leto kasneje je bil model preimenovan v model Zastava 128 Skala. To je prineslo novo masko vozila, v celoti plasti\xc4\x8dne odbija\xc4\x8de, spojler na zadku, iz notranjosti vozila nastavljivi ogledali, nove okrasne pokrove ter enojno prednje steklo, ki je nadomestilo manj\xc5\xa1e trikotno okence. V ve\xc4\x8dinoma taki obliki so model izdelovali vse do leta 2003.'